**הצעת חוק מטעם הממשלה:**

**הצעת חוק לתיקון פקודת המשטרה (מס' )(מערכת צילום ביומטרית),התשפ"ד-2023**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| תיקון סעיף 10א | | 1. | | | | | | | | בפקודת המשטרה [נוסח חדש], התשל"א-1971[[1]](#footnote-1) (להלן – הפקודה), בסעיף 10א: | | | | | | | | | | | | | | | | | | | | | |
|  | |  | | | | | | | | (1) לפני ההגדרה "גוף ציבורי" יבוא: | | | | | | | | | | | | | | | | | | | | | |
|  | |  | | | | | | | |  | | | | | | | "ביומטרי" – מאפיין אנושי פיזיולוגי, ייחודי, הניתן למדידה ממוחשבת; | | | | | | | | | | | | | | |
|  | |  | | | | | | | | (2) בהגדרה "הכללת התראת זמן אמת", לאחר המילים "בעת זיהוי" יבוא "אדם או" ובמקום המילה "מסוים" יבוא "מסוימים"; | | | | | | | | | | | | | | | | | | | | | |
|  | |  | | | | | | | | (3) אחרי ההגדרה "הפעלה" יבוא: | | | | | | | | | | | | | | | | | | | | | |
|  | |  | | | | | | | |  | | | | | | | "הממונה על היישומים הביומטריים" – כהגדרתו בסעיף 2 לחוק הכללת אמצעי זיהוי ונתוני זיהוי ביומטריים במסמכי זיהוי ובמאגר מידע, התש"ע-2009[[2]](#footnote-2); | | | | | | | | | | | | | | |
|  | |  | | | | | | | |  | | | | | | | "מערכת צילום ביומטרית" – מערכת צילום מיוחדת המאפשרת זיהוי אדם באופן ממוחשב, על סמך נתוני זיהוי ביומטריים שהופקו על ידה; | | | | | | | | | | | | | | |
|  | |  | | | | | | | | (4) בהגדרה "מערכת צילום מיוחדת", בסעיף קטן (2), לאחר המילים "חד ערכי" יבוא "של אדם או". | | | | | | | | | | | | | | | | | | | | | |
|  | |  | | | | | | | | (5) אחרי ההגדרה "מצלמה מיוחדת נייחת" יבוא: | | | | | | | | | | | | | | | | | | | | | |
|  | |  | | | | | | | |  | | | | | | | "נתוני זיהוי ביומטריים" – נתונים ביומטריים שהופקו מתצלומים, וניתן לעשות בהם שימוש לצורך זיהוי או אימות זהותו של אדם באופן ממוחשב או ממוחשב בחלקו; | | | | | | | | | | | | | | |
|  | |  | | | | | | | | (6) בהגדרה "שימוש טכנולוגי", לאחר המילים "חד-ערכי של" יבוא "אדם או". | | | | | | | | | | | | | | | | | | | | | |
| תיקון סעיף 10ו | | 2. | | | | | | | | בסעיף 10ו לפקודה, אחרי המילים "מערכת צילום מיוחדת", יבוא "ובכלל זה במערכת צילום ביומטרית". | | | | | | | | | | | | | | | | | | | | | |
| תיקון סעיף 10ז והוספת סעיף 10ז1 | | 3. | | | | | | | | סעיף 10ז לפקודה יסומן 10ז1 ולפניו יבוא:  "10ז. ההוראות לפי סימן זה יחולו לגבי מערכת צילום מיוחדת שאינה מערכת צילום ביומטרית". | | | | | | | | | | | | | | | | | | | | | |
| הוספת סימן ב1 | | 4. | | | | | | | | אחרי סעיף 10יג לפקודה יבוא: | | | | | | | | | | | | | | | | | | | | | |
|  |  | | | | | | | |  | | | | | | | | | | | | | | | | | |  | סימן ב1': מערכת צילום ביומטרית | | | |
|  |  | | | | | | | | הגדרות לעניין סימן ב1' | | | | | | | | | | | | | | | | | | 10יג1. | בסימן זה – | | | |
|  |  | | | | | | | |  | | | | | |  | | | | | | |  | | | | |  | "מצלמה ביומטרית נייחת", ו"מצלמה ביומטרית ניידת" – מצלמה מיוחדת נייחת ומצלמה מיוחדת ניידת, בהתאמה, שהיא חלק ממערכת צילום ביומטרית; | | | |
|  |  | | | | | | | מטרות להצבה ולהפעלה של מערכת צילום ביומטרית | | | | | | | | | | | | | | | | | | 10יג2. | | הצבה והפעלה של מערכת צילום ביומטרית, וכן הכללת התראות זמן אמת במערכת כאמור, תהא לצורך המטרות המפורטות להלן בלבד: | | | |
|  |  | | | | | | |  | | | | | |  | | | | | | |  | | | | |  | | 1. מניעה, סיכול או גילוי של עבירות פשע חמור וגילוי מעורבים בתכנון או בביצוע עבירות כאמור; | | | |
|  |  | | | | | | |  | | | | | |  | | | | | | |  | | | | |  | | 1. מניעת פגיעה חמורה בביטחון הנפש או הרכוש, בעת קיום חשש ממשי לפגיעה כאמור; | | | |
|  |  | | | | | | |  | | | | | |  | | | | | | |  | | | | |  | | 1. איתור נעדר או אדם שיש חשש לשלומו; | | | |
|  |  | | | | | | |  | | | | | |  | | | | | | |  | | | | |  | | 1. אכיפת איסורי כניסה למקום ציבורי מגודר, שניתנו על פי דין, או אכיפת צווי הרחקה ממקום ציבורי כאמור; לעניין זה, "מקום ציבורי" – כמשמעותו בסעיף 10ז1(4). | | | |
|  |  | | | | | | | הגורם המוסמך לאשר הצבה או הפעלה של מצלמה מיוחדת ביומטרית | | | | | | | | | | | | | | | | | | 10יג3. | | לא תוצב מצלמה ביומטרית נייחת אלא באישור של קצין מוסמך, ולא תופעל מצלמה כאמור אלא באישור של גורם מאשר. | | | |
|  |  | | | | | | | תנאים להצבה של מצלמה ביומטרית נייחת | | | | | | | | | | | | | | | | | | 10יג4. | | 1. קצין מוסמך לא יאשר הצבה של מצלמה ביומטרית נייחת אלא אם שוכנע, על בסיס תשתית עובדתית שהונחה בפניו, כי הדבר נדרש לשם השגת מטרה מהמטרות המפורטות בסעיף 10יג2, וכי אין בהצבת ובהפעלת המצלמה הביומטרית הנייחת כדי לפגוע בפרטיותו של אדם במידה העולה על הנדרש, כאמור בסעיף 10ט(א). | | | |
|  |  | | | | | |  | | | | | |  | | | | | | |  | | | | |  | | | 1. על הצבת מצלמה ביומטרית נייחת יחולו הוראות סעיף 10ט(ב) ו-(ג), בשינויים המחויבים. | | | |
|  |  | | | | | | בחינה תקופתית לעניין הצבה של מצלמה ביומטרית נייחת | | | | | | | | | | | | | | | | | | 10יג5. | | | מדי שנה, ולעניין מצלמה ביומטרית נייחת שהוצבה לשם השגת המטרה האמורה בסעיף 10יג2(4) – מדי שלוש שנים, יבחן הקצין המוסמך את הצורך בהמשך הצבתה של כל מצלמה ביומטרית נייחת ואת התקיימות התנאים להצבתה כאמור בסעיף 10יג4(א), בשים לב לנתונים שהצטברו במהלך תקופת הפעלת המצלמה הביומטרית נייחת בדבר יעילות הפעלתה בהשגת המטרה שלשמה הוצבה. | | | |
|  |  | | | | | | תנאים להפעלה של מצלמה ביומטרית נייחת | | | | | | | | | | | | | | | | | | 10יג6. | | | 1. גורם מאשר לא יאשר הפעלה של מצלמה ביומטרית נייחת אלא אם נתקיימו כל אלה: | | | |
|  |  | | | | | |  | | | | | |  | | | | | | |  | | | | |  | | |  | 1. הגורם המאשר שוכנע, על יסוד תשתית עובדתית שהונחה בפניו, כי קיימת סבירות גבוהה לכך שהפעלת המצלמה הביומטרית הנייחת נדרשת לצורך מבצעי מסוים לשם השגת מטרה, אחת או יותר, מבין המטרות המפורטות בסעיף 10יג2(1) עד (3), או ששוכנע, על בסיס תשתית עובדתית שהונחה בפניו, כי הדבר נדרש לשם השגת המטרה המפורטת בסעיף 10יג2(4); | | |
|  |  | | | | | |  | | | | | |  | | | | | | |  | | | | |  | | |  | 1. הגורם המאשר שוכנע כי אין בהפעלת המצלמה הביומטרית הנייחת כדי לפגוע בפרטיותו של אדם במידה העולה על הנדרש, ויחול לעניין זה האמור בסעיף 10ט(א) בשינויים המחויבים. | | |
|  |  | | | | | |  | | | | | |  | | | | | | |  | | | | |  | | | 1. אישור הגורם המאשר להפעלה של מצלמה ביומטרית נייחת לפי סעיף זה יינתן לתקופה שלא תעלה על שלושה חודשים, ורשאי הוא להאריך את התקופה האמורה בתקופות נוספות שלא יעלו על שלושה חודשים כל אחת, ובלבד שלא תופעל המצלמה במצטבר בפרק זמן העולה על שנה (בסעיף זה – תקופת ההפעלה המצטברת). | | | |
|  |  | | | | | |  | | | | | |  | | | | | | |  | | | | |  | | | 1. חלפה תקופת ההפעלה המצטברת, רשאי קצין מוסמך להאריך את תקופת ההפעלה של המצלמה הביומטרית הנייחת לפי סעיף זה, בתקופות נוספות שלא יעלו על שלושה חודשים בכל פעם. | | | |
|  |  | | | | | |  | | | | | |  | | | | | | |  | | | | |  | | | 1. הארכת התקופות לפי סעיפים קטנים (ב) ו-(ג) תיעשה בהתאם להוראות סעיף קטן (א) ובשים לב לנתונים שהצטברו במהלך תקופת הפעלת המצלמה הביומטרית הנייחת בדבר יעילות הפעלתה בהשגת המטרה שלשמה הוצבה. | | | |
|  |  | | | | | | הגבלות לעניין צילום ביומטרי של כל המרחב הציבורי ביישוב או של כל דרכי הגישה ליישוב על ידי מערכת צילום ביומטרית | | | | | | | | | | | | | | | | | | 10יג7. | | | 1. לא תוצב ולא תופעל מערכת צילום ביומטרית המצלמת את כל המרחב הציבורי ביישוב; בסעיף זה, "יישוב" – כמשמעותו בסעיף 10י(א). | | | |
|  |  | | | | |  | | | | | |  | | | | | | |  | | | | |  | | | | 1. על אף האמור בסעיפים 10יג2 ו-10יג3, הצבה והפעלה של מצלמה ביומטרית נייחת המצלמת את כל דרכי הגישה ליישוב וממנו, טעונה אישור של קצין מוסמך, ובלבד ששוכנע, על בסיס תשתית עובדתית שהונחה בפניו, כי הדבר דרוש לצורך מבצעי מסוים, בשל סבירות גבוהה לביצוע עבירות פשע חמור המסכנות את חייו של אדם, את שלמות גופו, את בטחון הציבור או את ביטחון המדינה; על אישור הקצין המוסמך לפי סעיף קטן זה יחול האמור בסעיף 10י, בשינויים המחויבים. | | | |
|  |  | | | | |  | | | | | |  | | | | | | |  | | | | |  | | | | 1. אישור לפי סעיף קטן (ב) להצבה של מצלמה ביומטרית נייחת יינתן לתקופה שלא תעלה על ששה חודשים (בסעיף קטן זה – תקופת ההצבה הראשונה), ויחולו הוראות אלה: | | | |
|  |  | | | | |  | | | | | |  | | | | | | |  | | | | |  | | | |  | 1. הקצין המוסמך רשאי להאריך את תקופת ההצבה הראשונה בתקופה אחת נוספת שלא תעלה על ששה חודשים (בסעיף קטן זה – תקופת ההצבה הנוספת); | | |
|  |  | | | | |  | | | | | |  | | | | | | |  | | | | |  | | | |  | 1. חלפה תקופת ההצבה הנוספת, רשאי קצין משטרה בדרגת ניצב להאריכה בתקופות נוספות שלא יעלו על ששה חודשים בכל פעם; | | |
|  |  | | | | |  | | | | | |  | | | | | | |  | | | | |  | | | |  | 1. הארכת התקופות לפי פסקאות (1) ו-(2) תיעשה בהתאם להוראות סעיף קטן (ב) ובשים לב לנתונים שהצטברו במהלך תקופת הפעלת המצלמה הביומטרית נייחת בדבר יעילות הפעלתה בהגשמת המטרה שלשמה הוצבה. | | |
|  |  | | | | |  | | | | | |  | | | | | | |  | | | | |  | | | | 1. אישור להפעלה של מצלמה ביומטרית נייחת לפי סעיף קטן (ב) יינתן לתקופה שלא תעלה על שלושה חודשים, ויחולו הוראות אלה: | | | |
|  |  | | | | |  | | | | | |  | | | | | | |  | | | | |  | | | |  | 1. חלפו שלושה חודשים כאמור, רשאי הקצין המוסמך לאשר את המשך הפעלתה של המצלמה הביומטרית הנייחת, לתקופות נוספות שלא יעלו על שלושה חודשים בכל פעם, ובלבד שההפעלה המצטברת שלה לא תעלה על שנה בתוך פרק זמן של שלוש שנים רצופות. | | |
|  |  | | | | |  | | | | | |  | | | | | | |  | | | | |  | | | |  | 1. הופעלה מצלמה ביומטרית נייחת במשך שנה במצטבר, בתוך פרק זמן שאינו עולה על שלוש שנים רצופות, רשאי קצין משטרה בדרגת ניצב ומעלה לאשר את המשך הפעלתה לתקופות נוספות שלא יעלו על שלושה חודשים בכל פעם. | | |
|  |  | | | | |  | | | | | |  | | | | | | |  | | | | |  | | | |  | 1. אישור להמשך הפעלה של מצלמה ביומטרית נייחת לפי פסקאות (1) ו-(2) יינתן בהתאם להוראות סעיף קטן (ב) ובשים לב לנתונים שהצטברו במהלך תקופת הצבת והפעלת המצלמה המיוחדת הנייחת בדבר יעילות הפעלתה בהשגת המטרה שלשמה הוצבה והופעלה. | | |
|  |  | | | הפעלת מצלמות ביומטריות ניידות וקביעת נוהל הפעלה | | | | | | | | | | | | | | | | | | | | 10יג8. | | | | 1. לא תופעל מצלמה ביומטרית ניידת אלא לפי נוהל שקבע קצין מוסמך לפי סעיף קטן (ב) ובאישור של גורם מאשר, לאחר ששוכנע, על יסוד תשתית עובדתית שהונחה בפניו, כי קיימת סבירות גבוהה לכך שהפעלת המצלמה הביומטרית הניידת נדרשת לצורך מבצעי מסוים לשם השגת מטרה מהמטרות המפורטות בסעיף 10יג2(1) עד (3), וכי אין בהפעלת המצלמה הביומטרית הניידת כדי לפגוע בפרטיותו של אדם במידה העולה על הנדרש, בשים לב לעניינים המפורטים בסעיף 10ט(א)(1) עד (5), בשינויים המחויבים; | | | |
|  |  | | |  | | | | | | | | | | | |  | | | | | | |  |  | | | | 1. הקצין המוסמך יקבע נוהל להפעלת מצלמות ביומטריות ניידות, ויחולו הוראות אלה: | | | |
|  |  | | |  | | | | | | | | | | | |  | | | | | | |  |  | | | |  | | 1. הנוהל ייקבע בהתאמה למטרות המפורטות בסעיף 10יג2; | |
|  |  | | |  | | | | | | | | | | | |  | | | | | | |  |  | | | |  | | 1. הנוהל ייקבע באופן שבו לא תיפגע פרטיותו של אדם במידה העולה על הנדרש לצורך השגת מטרות כאמור בפסקה (1) ובהתחשב בסוג המצלמה ובמועדי הפעלתה; | |
|  |  | | |  | | | | | | | | | | | |  | | | | | | |  |  | | | |  | | 1. הנוהל יתייחס בין השאר גם לעניינים אלה: | |
|  |  | | |  | | | | | | | | | | | |  | | | | | | |  |  | | | |  | |  | 1. התנאים ואמות המידה להפעלה של מצלמה ביומטרית ניידת, ולקביעת פרק הזמן להפעלתה. |
|  |  | | |  | | | | | | | | | | | |  | | | | | | |  |  | | | |  | |  | 1. יידוע הציבור בדבר הפעלת מצלמה ביומטרית ניידת, בהתאם לאמור בסעיף 10ט(ג) לעניין הצבת מצלמה ביומטרית נייחת, ובשינויים המחויבים. |
|  |  | | |  | | | | | | | | | | | |  | | | | | | |  |  | | | |  | |  | 1. פיקוח ובקרה על הפעלת מצלמות ביומטריות ניידות. |
|  |  | | |  | | | | | | | | | | | |  | | | | | | |  |  | | | | 1. מדי שלוש שנים יבחן הקצין המוסמך את הנוהל, בהתאם להוראות סעיף זה ובשים לב לנתונים שהצטברו במהלך תקופת הפעלת המצלמות הביומטריות הניידות בדבר יעילות הפעלתן בהשגת המטרות שלשמן הוצבו. | | | |
|  |  | | |  | | | | | | | | | | | |  | | | | | | |  |  | | | | 1. אישור להפעלה של מצלמה ביומטרית ניידת לפי סעיף קטן (א) יינתן לתקופה שלא תעלה על חודש; ואולם, בחלוף חודש מיום שהופעלה רשאי הגורם המאשר לאשר את המשך הפעלתה לצורך המבצעי המסוים שלשמו הופעלה, לתקופות נוספות שכל אחת מהן לא תעלה על חודש, ובלבד שההפעלה שלה לשם הצורך המבצעי האמור לא תיעשה, באופן רציף או לסירוגין, על פני למעלה משלושה חודשים רצופים; | | | |
|  |  | | |  | | | | | | | | | | | |  | | | | | | |  |  | | | | 1. הופעלה מצלמה ביומטרית ניידת על פני שלושה חודשים רצופים, רשאי קצין מוסמך לאשר את המשך הפעלתה לתקופות נוספות שלא יעלו על חודש בכל פעם; | | | |
|  |  | | |  | | | | | | | | | | | |  | | | | | | |  |  | | | | 1. אישור להמשך הפעלת מצלמה ביומטרית ניידת לפי סעיפים קטנים (ד) ו-(ה) יינתן בהתאם להוראות סעיף קטן (א) ובשים לב לנתונים שהצטברו במהלך תקופת הפעלת המצלמה הביומטרית הניידת בדבר יעילות הפעלתה בהשגת המטרה שלשמה הופעלה. | | | |
|  |  | | | הכללת התראת זמן אמת במערכת צילום ביומטרית | | | | | | | | | | | | | | | | | | | | 10יג9. | | | | לא תיעשה הכללת התראת זמן אמת לגבי אדם במערכת צילום ביומטרית אלא אם קיים לגביו מידע מסוים המצביע על כך שהכללתו דרושה לשם השגת מטרה מהמטרות הקבועות בסעיף 10יג2. | | | |
|  |  | | | | תנאים לשימוש במידע שנאגר באמצעות מערכת צילום ביומטרית | | | | | | | | | | | | | | | | | | | 10יג10. | | | | 1. הוראות סעיף 10יב לעניין השימוש במידע שנאגר במערכת צילום מיוחדת יחולו, בשינויים המחויבים, על השימוש בנתוני זיהוי ביומטריים שזוהו בזמן אמת באמצעות מערכת צילום ביומטרית, ולעניין זה יקראו את סעיף 10יב(א) כך שבפסקה (1) שבו, במקום "מטרה מבין המטרות המפורטות בסעיף 10ז1(א)" יבוא "מטרה מבין המטרות המפורטות בסעיף 10יג2". | | | |
|  |  | | | |  | | | | | | | | | |  | | | | | | |  | |  | | | | 1. על אף האמור בסעיף קטן (א) – | | | |
|  |  | | | |  | | | | | | | | | |  | | | | | | |  | |  | | | |  | 1. שימוש בנתוני זיהוי ביומטריים שלא זוהו בזמן אמת ייעשה לשם השגת מטרה מהמטרות המפורטות בסעיף 10יג2 בלבד, ויחולו לעניין זה הוראות סעיף 10יב (ב) עד (ד), בשינויים המחויבים; | | |
|  |  | | | |  | | | | | | | | | |  | | | | | | |  | |  | | | |  | 1. על שימוש בחומר מצולם שאינו נכלל בסעיפים קטנים (א) ו-(ב)(1), שנאסף באמצעות מערכת צילום ביומטרית, יחולו הוראות חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי), התשנ"ו-1996[[3]](#footnote-3). | | |
|  |  | | | | שמירת מידע ממערכת צילום ביומטרית | | | | | | | | | | | | | | | | | | | 10יג11. | | | | 1. הוראות סעיף 10יג לעניין שמירת מידע ממערכת צילום מיוחדת יחולו, בשינויים המחויבים, על שמירת מידע הנאגר באמצעות מערכת צילום ביומטרית. | | | |
|  |  | | | |  | | | | | | | | | |  | | | | | | |  | |  | | | | 1. על אף האמור בסעיף קטן (א), נתוני זיהוי ביומטריים שלא זוהו בזמן אמת לא ייאגרו במערכת צילום ביומטרית אלא למשך 72 שעות. | | | |
| תיקון סעיף 10יד | | 5. | | | | | | | | בסעיף 10יד לפקודה, לאחר המילים "שמקורו במערכת צילום" יבוא "שאינה מערכת צילום ביומטרית או", לאחר המילה "מיוחדת" יבוא "אחרת", בסיפא יבוא "ואולם, על שימוש טכנולוגי כאמור שנעשה בנתוני זיהוי ביומטרי יחולו הוראות חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי), התשנ"ו-1996[[4]](#footnote-4)." | | | | | | | | | | | | | | | | | | | | | |
| תיקון סעיף 10טו | | 6. | | | | | | | | בסעיף 10טו לפקודה, בסופו יבוא "או של מערכת צילום ביומטרית כמשמעותה בסימן ב1, לפי העניין, בהתאם לשימוש הטכנולוגי שנעשה במידע". | | | | | | | | | | | | | | | | | | | | | |
| תיקון סעיף 10טז | | 7. | | | | | | | | בסעיף 10טז(א) לפקודה – | | | | | | | | | | | | | | | | | | | | | |
|  | |  | | | | | | | | 1. בסעיף קטן (1) בסיפא יבוא "ואולם, נתוני זיהוי ביומטריים שלא זוהו בזמן אמת לא יועברו לפי פסקה זו אלא אם הם דרושים לגוף הציבורי לשם השגת מטרה מהמטרות המפורטות בסעיף 10יג2." | | | | | | | | | | | | | | | | | | | | | |
|  | |  | | | | | | | | 1. בסעיף קטן (2) בסיפא יבוא "ואולם, נתוני זיהוי ביומטריים שלא זוהו בזמן אמת לא יועברו לפי פסקה זו אלא אם המידע נדרש למשטרה לשם השגת מטרה מהמטרות המפורטות בסעיף 10יג2." | | | | | | | | | | | | | | | | | | | | | |
| תיקון סעיף 10יט | | 8. | | | | | | | | בסעיף 10יט(3)(ג)(2) לפקודה, לאחר המילים "מערכת צילום מיוחדת" יבוא "שאינה ביומטרית". | | | | | | | | | | | | | | | | | | | | | |
| תיקון סעיף 10כא | | 9. | | | | | | | | בסעיף 10כא(א) לפקודה, לאחר סעיף קטן (10) יבוא: | | | | | | | | | | | | | | | | | | | | | |
|  | |  | | | | | | | | 1. לאחר סעיף קטן (א) יבוא: | | | | | | | | | | | | | | | | | | | | | |
|  | | |  | | | | | | | |  | | | | | | | (11) "מספר האנשים שזוהו במערכת צילום ביומטרית, מתוך סך הכללות התראות זמן אמת שהוגדרו;" | | | | | | | | | | | | | |
|  | | |  | | | | | | | |  | | | | | | | (12) "אזורים שבהם הוצבו מצלמות ביומטריות לפי סימן ב'1; דיווח לפי פיסקה זו וכל דיון בו יהיה חסוי ופרסומם של הדברים שנאמרו או נמסרו בהם אסור." | | | | | | | | | | | | | |
|  | |  | | | | | | | | 1. בסעיף קטן (ז), לאחר המילים "יימסר לעובד הרשות להגנת הפרטיות" יבוא: "ודיווח לפי סעיף קטן (א)(12) יימסר לעובד היחידה להזדהות ויישומים ביומטריים במשרד ראש הממשלה". | | | | | | | | | | | | | | | | | | | | | |
| תיקון סעיף 10כג | | 10. | | | | | | | | בסעיף 10כג לפקודה – | | | | | | | | | | | | | | | | | | | | | |
|  | |  | | | | | | | | 1. בסעיף קטן (א)(5), לאחר המילים "מערכות הצילום המיוחדות" יבוא "לרבות מהימנות מערכות הצילום הביומטריות בזיהוי אדם מכלל האוכלוסיות". | | | | | | | | | | | | | | | | | | | | | |
|  | |  | | | | | | | | 1. בסעיף קטן (ב) לאחר פסקה (2) יבוא: | | | | | | | | | | | | | | | | | | | | | |
|  | | |  | | | | | | | |  | | | | | | | "(3) הוראות נוספות לעניין הבקרה על מערכות צילום ביומטריות". | | | | | | | | | | | | | |
|  | |  | | | | | | | | 1. בסעיף קטן (ג), לאחר "ומומחיותה" יבוא "ולממונה על היישומים הביומטריים לקבלת חוות דעתו בעניין אמינות מערכת צילום ביומטרית ואבטחת המידע הנאגר בה", במקום "תינתן" יבוא "יינתנו", במקום "ניתנה" יבוא "ניתנו", במקום "קבלתה" יבוא "קבלתן". | | | | | | | | | | | | | | | | | | | | | |
| תיקון התוספת השישית | | 11. | | | | | | | | בתוספת השישית לפקודה, בחלק א' – | | | | | | | | | | | | | | | | | | | | | |
|  | |  | | | | | | | | 1. בפרט (11) לאחר המילים "לעניין אמינותה" יבוא "לרבות מהימנות מערכת צילום ביומטרית בזיהוי אדם מכלל האוכלוסיות". | | | | | | | | | | | | | | | | | | | | | |
|  | |  | | | | | | | | 1. לאחר פרט (12) יבוא: | | | | | | | | | | | | | | | | | | | | | |
|  | |  | | | | | | | | "(13) מספר האנשים שזוהו במערכת צילום ביומטרית, מתוך סך הכללות התראות זמן אמת שהוגדרו"; | | | | | | | | | | | | | | | | | | | | | |

**דברי הסבר**

**כללי**

ביום \_\_\_\_\_ אישרה מליאת הכנסת את הצעת החוק לתיקון פקודת המשטרה (מס' 39), התשפ"ג-2023 (להלן: תיקון 39) שהסדיר את הצבתן והפעלתן של מערכות צילום מיוחדות במרחב הציבורי והשימוש בהן על ידי משטרת ישראל. מערכות הצילום שהוסדרו במסגרת תיקון 39 הן מערכות צילום המזהות חפצים או אובייקטים שונים, אך תיקון 39 לא כלל מרכות צילום ביומטריות המאפשרות גם זיהוי פנים.

מטרת חוק זה היא להסדיר היבטים מסוימים של הצבה של מערכות צילום ביומטריות במרחב הציבורי ושימוש בהן, על ידי משטרת ישראל. מדובר במערכות צילום הכוללות יכולות עיבוד המאפשרות צילום של של אנשים, והשוואתם למידע מזוהה שהוזן למערכת בעניינם, באופן שעשוי לאפשר לזהות את האדם המצולם אם הוזן מידע כאמור. השימוש המשטרתי במערכות צילום ביומטריות יכול שייעשה בדרך של הכללה מבעוד מועד של פרט זיהוי אודות אדם מסוים, באופן שמאפשר למערכת לספק התראה כאשר פרט זה נקלט בעדשות המצלמה בזמן אמת, או בדרך של בדיקה בדיעבד של צילומים שנקלטו במצלמות. שימושים אלו מאפשרים למשטרה להתחקות אחר זהותם ומיקומם של חשודים בביצוע עבירות, ולכן מהווים כלי יעיל ואפקטיבי לצורך גילוי ומניעת עבירות ומילוי תפקידי המשטרה בשמירת הסדר הציבורי והגנה על שלום הציבור ובטחונו.

שימוש במערכות צילום ביומטריות על ידי משטרת ישראל דרוש לצורך מילוי החובה המוטלת על המשטרה לחקור עבירות פליליות מכוח הוראות חוק סדר הדין הפלילי [נוסח משולב], התשמ"ב-1982 (להלן – חוק סדר הדין הפלילי), ונועד לאפשר למשטרת ישראל לבצע את ליבת התפקידים והמשימות המוטלים עליה לפי סעיפים 3 ו-5 לפקודת המשטרה [נוסח חדש], התשל"א-1971 (להלן – פקודת המשטרה), שלפיהם על המשטרה לעסוק ב"מניעת עבירות ובגילוין, בתפיסת עבריינים ובתביעתם לדין, בשמירתם הבטוחה של אסירים, ובקיום הסדר הציבורי ובטחון הנפש והרכוש". כל זאת בשים לב לאמור בסעיף 19 לחוק הגנת הפרטיות, התשמ"א-1981 (להלן – חוק הגנת הפרטיות), הקובע כי משטרת ישראל, לצד גופים נוספים המוגדרים כרשות ביטחון לפי הוראת הסעיף האמור, או מי שנמנה עם עובדיה או פועל מטעמה, לא יישאו באחריות לפי חוק הגנת הפרטיות על פגיעה שנעשתה באופן סביר במסגרת תפקידם לשם מילויו. עם זאת, תוך אין הסעיף האמור מהווה, כשלעצמו, מקור סמכות לביצוע הפעולות הפוגעות בפרטיות תחת ההסדרה המוצעת להלן.

לאור היבטים רבים ומורכבים הנלווים לשימוש במערכות צילום ביומטריות ולהיקף המידע שנאגר בהן, וכן הצורך לעגן בחוק סמכות להצבת מערכות צילום ביומטריות, מוצע לקבוע בפקודת המשטרה הסדרים שונים הנוגעים להצבה ולהפעלה של מערכות צילום ביומטריות, ולשימוש בתוצריהן.

במסגרת התיקון מוצע להוסיף לפקודת המשטרה את סימן ב'1 שעניינו מערכות צילום ביומטריות, ובו לעגן את הכללים שיחולו לגבי מערכות כאמור. בעוד שמערכות צילום מיוחדות מצלמות אובייקטיבים כדוגמת רכבים, הרי שמערכות צילום ביומטריות מבוססות על פרטי זיהוי ביומטריים דוגמת זיהוי פנים, ועל כן מוצע לקבוע כי על השימוש בהן יחולו, במספר היבטים, כללים מחמירים יותר.

עוד מוצע לתקן את סימן ג' לפקודה כך שההסדרים הקבועים בו לעניין מערכות צילום מיוחדות יחולו גם על מערכות צילום ביומטריות, בהתאמות הנדרשות, לרבות החובה להתקין תקנות באופן שלא יתאפשר שימוש במערכת צילום ביומטרית מסוג מסוים כל עוד לא הותקנו התקנות לגביה, בהתחשב בטיבה ובמאפייניה הייחודיים כאמור.

מסגרת חקיקתית זו מאפשרת להתאים את ההסדרה החוקית לסוגי מערכות הצילום הביומטריות, על מאפייניהם השונים, באופן שיאפשר להשיג, בהתייחס לכל סוג של מערכת, איזון ראוי בין ההגנה על הפרטיות לבין האינטרס הציבורי במניעת עבירות, גילויין, איתור מבצעיהן והבאתם לדין, ובקיום הסדר הציבורי ובטחון הנפש והרכוש. באופן זה מונחת אף התשתית המשפטית שתאפשר למשטרת ישראל להכניס לשימוש מבצעי בעתיד מערכות צילום ביומטריות חדשות, בכפוף להתקנת תקנות שיסדירו את השימוש בהן.

הצעת חוק זו היא חלק מהצעת חוק שפורסמה ברשומות בהצעות חוק הממשלה - 1570 ביום כ"ח בסיוון התשפ"ב (27 ביוני 2022), בנוסח שהסדיר את השימוש בכלל מערכות הצילום המיוחדות, לרבות מערכות הצילום הביומטריות. לאור החלטת הממשלה מיום 19.2.2023 קודמה הצעת החוק ללא הסדרת מערכות הצילום הביומטריות בנוסח שפורסם ברשומות בהצעות חוק הממשלה – 1600 ביום ו' באדר התשפ"ג (27 בפברואר 2023). כעת, מובאת לפרסום הצעת חוק המשלימה את הסדרת השימוש במערכות צילום ביומטריות.

**סעיף 1**

מוצע לתקן את סעיף 10א ולהגדיר מספר מונחים המוזכרים בהמשך החוק המוצע בנוגע למערכות הצילום הביומטריות.

להגדרה "ביומטרי" – ביומטריה היא התחום המדעי העוסק בזיהוי אוטומטי של בני אדם, המבוסס על אבחנה של מאפיינים התנהגותיים וביולוגיים (אנטומיים ופיזיולוגיים). המונח "ביומטרי" הוגדר בחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמקורות מידע, התש"ע-2009 (להלן – חוק הכללת אמצעי זיהוי ביומטריים) ומוצע להגדירו גם כאן באותו אופן, כמאפיין אנושי פיזיולוגי ייחודי של אדם הניתן למדידה ממוחשבת.

תיקון הגדרת "הכללת התראת זמן אמת" – כך שניתן יהיה להזין פרט זיהוי הנוגע לאדם מסוים, למערכת צילום מיוחדת, באופן שמאפשר למערכת להשוות פרט זה לצילומים המצולמים על ידה בזמן אמת ולספק התראה ככל שמתקבלת התאמה;

תיקון הגדרת "מערכת צילום מיוחדת" – מוצע להרחיב את הגדרת מערכת צילום מיוחדת באופן שניתן יהיה לזהות באמצעותה גם אדם בזמן אמת. יכולתה של מערכת צילום מיוחדת לזהות באופן אוטומטי את בני האדם המצולמים על ידה בזמן אמת, יוצרת יכולת להתחקות או לבלוש באמצעותה אחר אדם באופן אוטומטי. בכך, נבדלות מערכות צילום מיוחדות אלה ממערכות צילום אחרות שאינן בעלות יכולות אלה, במידת הפגיעה הפוטנציאלית בזכות לפרטיות, ומתחדד הצורך להסדיר את הצבתן, הפעלתן והשימוש בהן. להגדרה "מערכת צילום ביומטרית" - מערכת צילום ביומטרית היא סוג של מערכת צילום מיוחדת בעלת מאפיינים ייחודיים ועל כן מוצע להגדירה כמערכת צילום מיוחדת המאפשרת לזהות אדם באופן ממוחשב, על סמך נתוני זיהוי ביומטריים שהופקו על ידה כך שיתאפשר זיהוי חד-ערכי של האדם ברמת הסתברות גבוהה.

להגדרה "נתוני זיהוי ביומטריים" – נתוני זיהוי ביומטריים הם נתונים דיגיטליים שהמערכת מפיקה מתצלומים, וניתן לעשות בהם שימוש לצורך זיהוי או אימות זהותו של אדם באופן ממוחשב (מציאת התאמה אוטומטית בזמן אמת או בדיעבד) או ממוחשב בחלקו (ביצוע השוואה בדיעבד על ידי מומחה);

תיקון הגדרת "שימוש טכנולוגי" – מוצע להרחיב את ההגדרה כך שניתן יהיה להשתמש ביכולות הטכנולוגיות של מערכות הצילום המיוחדות גם לזיהוי של אדם.

**סעיף 2**

מוצע לתקן את סעיף 10ו - בדומה להוראות הקבועות בנושא בחוק סדר הדין הפלילי (סמכויות אכיפה – חיפוש בגוף ונטילת אמצעי זיהוי), התשנ"ו-1996 (להלן – חוק החיפוש בגוף) ובחוק הכללת אמצעי זיהוי ביומטריים, ולנוכח הרגישות אל מול הזכות לפרטיות, מוצע לקבוע הוראה בעניין חובת סודיות והגבלת שימוש במידע המתקבל ממערכות צילום ביומטריות. מוצע לקבוע כי מידע שנאגר במערכת צילום ביומטרית, בדומה למידע שנאגר במערכת צילום מיוחדת שאינה ביומטרית, יהיה חסוי, לא יימסר ולא ייעשה בו שימוש אלא לפי הוראות הפרק; בנוסף, מוצע לקבוע כי אדם שהגיע לידיו מידע לפי פרק זה, ישמור אותו בסוד, לא ימסור ולא יגלה אותו לאחר ולא יעשה בו כל שימוש, אלא לפי הוראות הפרק המוצע.

**סעיף 3**

מוצע לסמן את סעיף 10ז כסעיף 10ז1, ולהוסיף את סעיף 10ז שיבהיר כי הוראות סימן ב' יחולו על מערכות צילום מיוחדות שאינן מערכות צילום ביומטריות; זאת, לעומת האסדרה המוצעת בסימן ב'1 המתייחסת למערכת צילום מיוחדת שהיא ביומטרית, שלגביה קיימת רגישות מוגברת בבחינת ההגנה על הזכות לפרטיות, שבאה לידי ביטוי באסדרה שונה ומותאמת במסגרת סימן נפרד כאמור לעיל. הבהרה זו מחדדת, ראשית, את היותה של מערכת הצילום הביומטרית סוג של מערכת צילום מיוחדת, כך שהוראות החלות על מערכות צילום מיוחדות באופן כללי (מחוץ להוראות סימן ב'), חלות גם על מערכות הצילום הביומטריות; שנית, ההבהרה מייצרת הבחנה בין סימן ב' לבין סימן ב'1, המסדירים את ההוראות השונות שיחולו בעניין מערכות צילום מיוחדות ובעניין מערכות צילום ביומטריות (סימן ב'1), לנוכח המאפיינים הייחודיים של המערכות הביומטריות כנזכר לעיל.

**סעיף 4**

**לסימן ב'1: מערכות צילום ביומטריות**

בסימן זה מוצע לקבוע הוראות ייעודיות בנוגע להצבה והפעלה של מערכות צילום ביומטריות ושימוש טכנולוגי במידע המופק מהן, המבטאות את התפיסה שלפיה יש בשימוש במערכות צילום אלו, המבוססות על נתונים ביומטריים של אדם, משום פגיעה מוגברת בפרטיות בהשוואת למצלמות מיוחדות שאינן ביומטריות, ולפיכך ראוי לקבוע בעניינן הוראות מחמירות אשר מצרות, במספר רב של היבטים, את אפשרות השימוש בהן על ידי משטרת ישראל. לצד זאת, יש להדגיש כי בכל הנוגע למערכות צילום ביומטריות (למשל, מצלמות לזיהוי פנים), העובדה שתצלום נקלט בעדשת המצלמה אין משמעה כי התצלום יזוהה בהכרח, שכן המערכת פועלת בדרך של מציאת התאמה בין תצלום כאמור לבין נתונים ביומטריים שהוזנו (הוכללו) בה מבעוד מועד. על כן, ככל שבעניינו של אדם שצולם על ידי מצלמה ביומטרית לא הוכללו במערכת נתוני זיהוי ביומטריים, המערכת אינה מזהה אותו והוא יוותר בלתי מזוהה באותו הזמן.

**לסעיף 10יג1 המוצע**: מאחר שמערכת צילום ביומטרית הינה סוג מסוים של מערכת צילום מיוחדת, מוצע להגדיר לשם נוחות שני המונחים שיהיו בשימוש בהוראות הסימן – "מצלמה ביומטרית נייחת" ו-"מצלמה ביומטרית ניידת". הכוונה, על פי ההגדרה, למצלמה מיוחדת נייחת או ניידת, בהתאמה, שהיא חלק ממערכת צילום ביומטרית.

**לסעיף 10יג2 המוצע:** לנוכח הפגיעה המוגברת בזכות לפרטיות, אשר נובעת מהיות מערכת הצילום המיוחדת מבוססת על נתוני זיהוי ביומטריים, מוצע לצמצם את המטרות להצבה או הפעלה של מערכות צילום ביומטריות (הכוללות כאמור הן מצלמות נייחות והן מצלמות ניידות), או להכללת התראות זמן אמת בהן, בהשוואה למטרות הקבועות בסעיף 10ז1 לגבי למערכות צילום מיוחדות, בשני היבטים. ראשית, מוצע לצמצם את המטרה הקבועה בסעיף 10ז1(1) ("מניעה, סיכול או גילוי של עבירות פשע או של עבירות שעלולות לסכן את שלומו או בטחונו של אדם, את שלום הציבור או את בטחון המדינה, וגילוי מעורבים בתכנון או בביצוע עבירות כאמור") ולקבוע, כי בהקשר של מערכות צילום ביומטריות, הצבה והפעלה תהא לצורך מניעה, סיכול או גילוי של עבירות פשע חמור וגילוי מעורבים בתכנון או בביצוע עבירות כאמור; פשע חמור מוגדר, כאמור לעיל, כפשע שעונשו שבע שנות מאסר ומעלה, או פשע המנוי בתוספת הרביעית.

שנית, מוצע לצמצם את המטרה הקבועה בסעיף 10ז1(4) ("אכיפת איסורי כניסה למקומות ציבוריים, שניתנו על פי דין, או אכיפת צווי הרחקה ממקומות ציבוריים") כך שבהקשר של מערכות צילום ביומטריות, האפשרות לאכוף איסורי כניסה וצווי הרחקה באמצעותן תתאפשר רק בכניסה למקום ציבורי מגודר.

**לסעיף 10יג3 המוצע**: לנוכח רגישות השימוש במערכות צילום ביומטריות מחד, ומאידך המורכבות הכרוכה בהצבת מצלמות נייחות, מוצע להפריד בין התנאים להצבת מצלמות ביומטריות לבין התנאים להפעלתן. זאת, מאחר שעל אף פוטנציאל הפגיעה בשל עצם ההצבה של מצלמה כאמור, הפגיעה בפרטיות תיגרם בפועל רק עם הפעלתה. לפיכך מוצע לקבוע כי הצבה של מצלמה ביומטרית נייחת תעשה באישור קצין מוסמך, בעוד הפעלתה תעשה באישור גורם מאשר.

**לסעיף 10יג4 המוצע:** מוצע לקבוע תנאים להצבה של מצלמה ביומטרית נייחת, לפיהם יידרש אישור קצין מוסמך, לאחר ששוכנע על סמך תשתית עובדתית שהוצגה לו כי הצבת המצלמה נדרשת לשם השגת מטרה מהמטרות המנויות בסעיף 10יג2 (מטרות להצבה ולהפעלה של מערכת צלום ביומטרית), וכן שוכנע כי הפגיעה בפרטיות הינה מידתית, בשים לב, בין השאר, לעניינים המפורטים בסעיף 10ט(א) (סוג המצלמה, מועדי הפעלתה, היקף התנועה במקום המצולם וכו' כמפורט לעיל). בנוסף מוצע להחיל לעניין הצבת מצלמה כאמור את הוראות סעיף 10ט(ב) ו-(ג) החלות על מצלמות מיוחדות אחרות, שעניינן הצבת המצלמה באופן גלוי לעין ויידוע הציבור בעניין ההצבה, כפי שיקבע קצין המוסמך.

**לסעיף 10יג5 המוצע:** מוצע לקבוע כי הצורך בהצבת כל מצלמה ביומטרית נייחת ייבחן על ידי הקצין המוסמך מדי שנה. עם זאת, במקרים שבהם הוצבה המצלמה לצורך אכיפת איסורי כניסה וצווי הרחקה בכניסה למקומות ציבוריים מגודרים, ייבחן הצורך בהצבה אחת לשלוש שנים. במסגרת הבחינה התקופתית יובאו בחשבון הנתונים שהצטברו במהלך תקופת הפעלת המצלמה הביומטרית נייחת בדבר יעילות הפעלתה בהשגת המטרה שלשמה הוצבה.

**לסעיף 10יג6 המוצע:** באופן נפרד מהתנאים להצבת מצלמה ביומטרית נייחת כאמור בסעיף 10יג4, מוצע, בסעיף זה, לקבוע את התנאים להפעלתה.

מוצע לקבוע כי הפעלה של מצלמה ביומטרית נייחת טעונה אישור של גורם מאשר, שיינתן אם שוכנע כי קיים צורך מבצעי קונקרטי בהפעלת המצלמה לשם השגת המטרות המפורטות בסעיף 10יג2(1) עד (3) (מניעה וסיכול של עבירות פשע חמור או פגיעה חמורה בביטחון הנפש או הרכוש בעת חשש ממשי לכך, או לשם איתור נעדר או אדם שיש חשש לשלומו). כמו כן ניתן לאשר הפעלת מצלמה כאמור ככל שהדבר נדרש לאכיפת איסורי כניסה למקום ציבורי מגודר או צווי הרחקה ממנו, בהתאם למטרה המנויה בסעיף 10יג2(4).

כלל זה מחמיר בשני היבטים בהשוואה לכלל המקביל שנקבע בסימן ב' להפעלת מצלמות מיוחדות שאינן ביומטריות. ראשית, בשונה מהפעלת מצלמות מיוחדות שאינן ביומטריות, הנעשית לצרכים מבצעיים כלליים, הגורם המאשר מוסמך לאשר הפעלת מצלמה ביומטרית נייחת להשגת המטרות האמורות, רק אם הוצג בפניו מידע המבסס את קיומו של צורך מבצעי קונקרטי בהפעלת מצלמה ביומטרית נייחת. שנית, הרף הראייתי הנדרש להפעלת מצלמה כאמור הוא מחמיר יותר, שכן הפעלת המצלמה תתאפשר רק בהתקיים מידע המבסס סבירות גבוהה לכך שההפעלה נדרשת להשגת אחת או יותר ממטרות סעיף 10יג2(1) עד (3). לצד זאת, החמרות אלו לא יחולו על הפעלת מצלמות ביומטריות למטרה של אכיפת איסורי כניסה שניתנו על פי דין וצווי הרחקה בכניסה למקומות ציבוריים מגודרים, שתיעשה אם שוכנע הגורם המאשר, על יסוד תשתית עובדתית שהונחה בפניו, כי קיים צורך בהפעלה של מצלמות לשם השגת מטרה זו.

בבואו לאשר הפעלת מצלמה כאמור, ובדומה לבחינה הנעשית לגבי הצבתה, על הגורם המאשר לבחון את מדתיות ההפעלה בשים לב, בין השאר, לעניינים המפורטים בסעיף 10ט(א) (סוג המצלמה, מועדי הפעלתה, היקף התנועה במקום המצולם וכו' כמפורט לעיל).

יודגש כי משהקצין המוסמך בחן בשלב הצבת מצלמה ביומטרית את האפשרות להציבה באופן שאינו גלוי לעין, וכן את האפשרות ליידע את הציבור על הצבתה, הגורם המאשר אינו צריך להידרש לסוגיות אלו בבואו לאשר את ההפעלה.

עוד מוצע לקבוע כי אישור להפעלת מצלמות ביומטריות כאמור יינתן על ידי גורם מאשר לתקופה שלא תעלה על 3 חודשים, ויכול הוא להאריך את ההפעלה לתקופות נוספת של עד שלושה חודשים כל אחת ועד לשנה במצטבר, זאת ביחס לצורך המבצעי הקונקרטי בגינו אושרה ההפעלה. הפעלה כאמור מעבר לשנה טעונה אישור קצין מוסמך, אשר רשאי לאשרה לתקופות נוספות שלא יעלו על שלושה חודשים בכל פעם. בהקשר זה יש להבהיר כי הפעלת מצלמות ביומטריות יכול שתעשה לתקופות שאינן רציפות, למשל למועד קבוע בשנה שבו מתקיים מדי שנה צורך מבצעי בהפעלתן.

**לסעיף 10יג7 המוצע**: בשונה מההסדר בנושא בסימן ב' לעניין מצלמות מיוחדות, מוצע לקבוע כי לא תוצב ולא תופעל מערכת צילום ביומטרית המצלמת את כל המרחב הציבורי בישוב, לרבות חלק ממנו אשר אותו ייקבע השר, וכי ההצבה והפעלה של מצלמה ביומטרית נייחת המצלמת את כל דרכי הגישה לישוב וממנו, תתאפשר בתנאים דומים לאלו הקבועים ביחס למצלמות מיוחדות, אך לא תותר למטרה של מניעת עבירות רכוש בהיקף נרחב. יובהר, כי בשונה מהפעלה "רגילה" של מצלמה ביומטרית, כאמור בסעיפים 10יג2 ו-10יג3 הקובעים כי הפעלה תאושר על ידי גורם מאשר ובהתקיים רף הפעלה נמוך יותר, אישור הפעלה של מצלמה ביומטרית המצלמת את כל המרחב הציבורי בישוב טעון אישור קצין מוסמך, וייעשה רק בהינתן עמידה ברף הגבוה הקבוע בסעיף 10יג7.

באשר למועדים להצבת מצלמות ביומטריות המצלמות את כל דרכי הגישה לישוב וממנו, מוצע לקבוע כי הצבה ראשונית תאושר על ידי קצין מוסמך לתקופה שלא תעלה על 6 חודשים, אשר מוסמך להאריכה בתקופה אחת נוספת שלא תעלה על 6 חודשים, כאשר הארכות מעבר לאמור יתאפשרו באישור קצין משטרה בדרגת ניצב לתקופות נוספות שלא יעלו על 6 חודשים בכל פעם. באשר למועדים להפעלת מצלמות ביומטריות כאמור, מוצע לקבוע כי הפעלה ראשונית תאושר על ידי קצין מוסמך לתקופה שלא תעלה על 3 חודשים, אשר רשאי להאריך תקופה זו בתקופות נוספות שלא יעלו על 3 חודשים כל אחת, ובלבד שתקופת ההפעלה המצטברת לא תעלה על שנה בפרק זמן של שלוש שנים רצופות. מעבר לתקופת ההפעלה המצטברת של שנה, טעונה הפעלה כאמור אישור קצין משטרה בדרגת ניצב, שיינתן לתקופות נוספות שלא יעלו על 3 חודשים כל אחת.

**לסעיף יג8 המוצע**: לעניין מצלמות ביומטריות ניידות, מוצע לקבוע כי מצלמות כאמור לא יופעלו אלא לפי נוהל שקבע הקצין המוסמך, אשר ייקבע בהתאם למטרות בסעיף 10יג2, באופן שבו לא תיפגע פרטיותו של אדם במידה העולה על הנדרש לצורך השגת מטרות אלו ובהתחשב בסוג המצלמה ובמועדי הפעלה, ותוך התייחסות לתנאים ואמות המידה להפעלת מצלמות ביומטריות ניידות ולאפשרות יידוע הציבור בדבר הפעלתן, וקביעה בנוהל של פרק הזמן להפעלת מצלמות כאמור והוראות פיקוח ובקרה על הפעלתן.

עוד מוצע לקבוע כי קביעת מתווה הפעלת מצלמות ביומטריות ניידות ייבחן על ידי הקצין המוסמך אחת לשלוש שנים, בהתאם להוראות הסעיף ובשים לב לנתונים שהצטברו במהלך תקופת הפעלת המצלמות הביומטריות הניידות בדבר יעילות הפעלתן בהגשמת המטרות שלשמן הוצבו.

כן מוצע לקבוע כי הפעלת מצלמות ביומטריות ניידות תאושר על ידי גורם מאשר, לאחר ששוכנע, על יסוד תשתית עובדתית שהונחה בפניו, כי קיימת סבירות גבוהה לכך שהפעלת המצלמה הביומטרית הניידת נדרשת לצורך מבצעי קונקרטי לשם השגת מטרה מהמטרות המפורטות בסעיף 10יג2(1) עד (3). אישור גורם מאשר כאמור יינתן לפרק זמן שלא יעלה על חודש, ויכול הוא להאריך את ההפעלה לתקופות נוספות של עד חודש בכל פעם, במהלכן תיתכן הפעלת המצלמה באופן רציף או לסירוגין, ובלבד שהפעלתה לא תעשה על פני למעלה משלושה חודשים עוקבים. בתום שלושה חודשים עוקבים של הפעלת מצלמה ביומטרית ניידת כאמור, רשאי קצין מוסמך להאריך את הפעלתה בתקופות נוספות שלא יעלו על חודש בכל פעם. בדומה לבחינה העיתית של נוהל ההפעלה, הארכות כאמור על ידי גורם מאשר וקצין מוסמך ייעשו תוך עמידה בתנאי הסעיף ובשים לב לנתונים שהצטברו במהלך תקופת הפעלת המצלמות הביומטריות הניידות בדבר יעילות הפעלתן בהגשמת המטרות שלשמן הוצבו.

**לסעיף 10יג9 המוצע**: מוצע לקבוע כי הכללת התראת זמן אמת של אדם לצורך זיהוי ביומטרי במערכת צילום ביומטרית, תעשה רק ביחס לאדם שקיים לגביו מידע קונקרטי המצביע על כך שהכללתו דרושה לצורך השגת מטרה מהמטרות הקבועות בסעיף 10יג2. סעיף זה נועד כדי להבהיר כי לא ניתן להכליל אדם במערכת צילום ביומטרית למטרות של איסוף מודיעין כללי בלבד.

**לסעיף 10יג10 המוצע**: מוצע לקבוע בסעיף 10יג10(א) כי הכללים הקבועים בסעיף 10יב שעניינם שימוש טכנולוגי במידע שנאגר במערכות צילום מיוחדות יחולו, בשינויים המחייבים, גם על שימוש טכנולוגי בנתוני זיהוי ביומטריים שזוהו בזמן אמת באמצעות מערכת צילום ביומטרית. לעניין נתוני זיהוי ביומטריים שלא זוהו בזמן אמת, מוצע לקבוע בסעיף 10יג10(ב)(1) כי השימוש הטכנולוגי בהם ייעשה רק למטרות ההצבה וההפעלה של מצלמות ביומטריות, המנויות בסעיף 10יג2, כך שהשימוש שייעשה בהם בדיעבד במשך הזמן הקצר שבו יישמרו, יהיה זהה לשימוש שניתן היה לעשות בהם בזמן אמת. לעניין חומר מצולם שאינו נתוני זיהוי ביומטריים ונאסף באמצעות מערכת צילום ביומטרית, דהיינו תצלומי תמונות (סטילס) או וידאו שצולמו על ידי מצלמות ביומטריות, מוצע לקבוע בסעיף 10יג10(ב)(2) כי השימוש בו ייעשה בהתאם להוראות חוק החיפוש בגוף, בדומה לשימוש הטכנולוגי שמוסמכת המשטרה לעשות כבר היום בתצלומים כאמור שצולמו על ידי מצלמות שאינן מיוחדות או שאינן ביומטריות.

**לסעיף 10יג11 המוצע**: לעניין שמירת מידע שנאגר במערכת צילום ביומטרית, הכולל נתוני זיהוי ביומטריים שזוהו בזמן אמת וכן תצלומי תמונות ווידאו שצולמו על ידי מצלמות ביומטריות, מוצע לקבוע בסעיף 10יג11(א) כי על מידע כאמור יחולו הוראות סעיף 10יג בעניין שמירת מידע ממערכת צילום מיוחדת, בשינויים המחייבים, כך שבחלוף חצי שנה מיום איסוף המידע הוא יופרד משאר המידע השמור במערכת וייעשה בו שימוש לפי הוראות סעיף 10יב(ב). לעומת זאת, נתוני זיהוי ביומטריים שלא זוהו בזמן אמת לא ייאגרו במערכת צילום ביומטרית אלא למשך פרק זמן קצר ביותר של 72 שעות בלבד, במטרה לאפשר איתור של מוכללים שלא זוהו בשל תקלה או לשם מימוש תכליות ההצבה. זאת, כדי להפחית את הפגיעה בפרטיותם של מי שצולמו על ידי מצלמות ביומטריות מבלי שהיה קיים צורך קונקרטי לצלמם.

**סעיף 5**

מוצע לתקן את סעיף 10יד כך שיובהר כישימוש טכנולוגי בדיעבד בנתוני זיהוי ביומטריים ייעשה בהתאם לחוק החיפוש בגוף. סמכות זו קיימת כבר כיום ויובהר אין בחוק המוצע כדי לגרוע מסמכויות המשטרה לפי חוק החיפוש בגוף. שימוש כאמור יכול להיעשות, למשל, על ידי זיהויו של אדם המתועד מבצע עבירה בצילום ווידאו, באמצעות השוואת הצילום לתמונות מזוהות הקיימות בידי המשטרה, בהתאם להוראות הקבועות בחוק החיפוש בגוף.

**סעיף 6**

מוצע לתקן את סעיף 10טו ולקבוע כי יראו שימוש טכנולוגי המבוצע על ידי משטרת ישראל בזמן אמת במידע שמקורו במערכת צילום שאינה מופעלת על ידה, בין אם זו מערכת צילום מיוחדת או ביומטרית ובין אם זו מערכת צילום שאינה מיוחדת, כהצבה והפעלה של מערכת צילום מיוחדת או מערכת צילום ביומטרית על ידי משטרת ישראל, לפי העניין, ויחולו על השימוש בזמן אמת הוראות החוק המוצע החלות לעניין הצבה והפעלה כאמור. סעיף זה נועד להבטיח כי גם מצבים שבהם משטרת ישראל מתחברת למערכות צילום חיצוניות (מיוחדות או שאינן מיוחדות), למשל מערכות צילום השייכות לרשויות המקומיות, כדי להזרים מידע לצורך שימוש טכנולוגי במידע בזמן אמת, יכנסו לגדרי החוק ויוסדרו על ידי הוראות החוק הנוגעות לעניין הצבה והפעלה.

**סעיף 7**

מוצע לתקן את סעיף 10טז ולהסדיר את אופן העברת מידע שנאסף ממערכות צילום ביומטריות, לידי גופים ציבוריים, כפי שהוגדרו בסעיף 10א, בהתאם לכללים החלים על העברת מידע שנאסף ממערכות צילום מיוחדות שאינן ביומטריות. עם זאת, מוצע לקבוע כי נתוני זיהוי ביומטריים שלא זוהו בזמן אמת, יועברו אם הם דרושים למשטרה או לגוף הציבורי לשם השגת מטרה מהמטרות המפורטות בסעיף 10יג2.

**סעיף 8**

מוצע לתקן את סעיף 10יט(3)(ג)(2) כך שיובהר שסמכות המשטרה להציב ולהפעיל מערכות צילום מיוחדות לצורך אבטחת מתקן המוחזק בידיה לא תחול על מערכות צילום ביומטריות.

**סעיף 9**

מוצע לתקן את סעיף 10כא כך שהדיווח השנתי של השר לביטחון לאומי לוועדה לביטחון לאומי של הכנסת יכלול גם נתונים בנוגע לשימוש משטרת ישראל במערכות צילום ביומטריות, אשר חשיפתם אינה כרוכה בפגיעה ביכולות המבצעיות ששימוש במערכות אלו מאפשר למשטרת ישראל ובמטרות שלשמן הן מוצבות. מידע זה יאפשר דיון ציבורי מושכל בנושא. עותק מהדיווחים בנוגע למערכות הצילום הביומטריות שיועבר לכנסת ומועבר לרשות להגנת הפרטיות במשרד המשפטים יועבר גם ליחידה להזדהות ויישומים ביומטריים.

**סעיף 10**

מוצע לתקן את סעיף 10כג(א)(5) ולקבוע שהתקנת תקנות לעניין אמות מידה לקביעת אמינות מערכות הצילום המיוחדות תכלול גם התייחסות פרטנית לאמינות מערכות צילום ביומטריות בזיהוי אדם מכלל האוכלוסיות.

כן מוצע לתקן את סעיף קטן (ב) כך שייקבע כי השר יהיה רשאי, בהסכמת שר המשפטים, להתקין תקנות לביצוע החוק גם לעניין הבקרה על מערכות צילום ביומטריות.

עוד מוצע לתקן את סעיף קטן (ג) ולקבוע כי בטרם התקנת תקנות חובה או רשות, יפנה השר לממונה על היישומים הביומטריים לקבלת חוות דעתו בעניין אמינות מערכת צילום ביומטרית ואבטחת המידע הנאגר בה, בנוסף על הצורך לפנות לרשות להגנת הפרטיות במשרד המשפטים לקבלת חוות דעתה בהיבטים המקצועיים שבתחומי אחריותה ומומחיותה. חוות דעת כאמור יועברו לשר בתוך 45 ימים מיום פנייתו, ואם לא ניתנו, רשאי השר להתקין תקנות כאמור גם ללא קבלתן.

**סעיף 11**

מוצע לתקן את חלק א' בתוספת השישית, כך שמשטרת ישראל תדווח ליועץ המשפטי לממשלה בדבר אמינות מערכות הצילום הביומטריות בזיהוי אדם מכלל האוכלוסיות וכן תמסור ליועץ המשפטי לממשלה נתונים בנוגע לשימוש משטרת ישראל במערכות צילום ביומטריות.

1. דיני מדינת ישראל, נוסח חדש 17, עמ' 390; ס"ח התשע"ז, עמ' 1141. [↑](#footnote-ref-1)
2. ס"ח התש"ע, עמ' 256. [↑](#footnote-ref-2)
3. ס"ח התשנ"ו, עמ' 136. [↑](#footnote-ref-3)
4. ס"ח התשנ"ו, עמ' 136. [↑](#footnote-ref-4)